**Pasărea din tine,-n mine cântă**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Respiră zorii-mprăștiindu-și ceața

și-ți curg prin păr câmpiile cu maci;

Când ochii tăi sunt soare și când taci,

în stoluri se topește dimineața.

Te disipezi în freamătul de vânturi,

atomii tăi iau forme de păduri;

Sălbatică îmi ești - ca lupii suri,

ce cuceresc noi ape și pământuri.

Prin norii cumulus îți porți sărutul

ploios, împurpurat, tentacular;

Ești fulger albăstriu și globular

pe-amurgul meu ce aștepta tumultul.

Iar nopților, prin ramuri, lună sfântă,

cum arămie-mi nălucești în gând;

Trec stele călătoare rând pe rând;

Și pasărea din tine,-n mine cântă.